
DECISIÓ  42/04

Assumpte: Anunci Quaderns Oxford 

1. L’1 de setembre de 2004, una persona formula una reclamació en relació amb l’anunci esmentat. La persona reclamant considera que el contingut de l’anunci és altament violent. 

2. Es localitza una emissió de l’anunci objecte de reclamació l’1 de setembre, a les 16.33 hores, a TV3.

3. L’anunci es desenvolupa en una biblioteca d’ambientació clàssica. En aquest espai, dos joves, un noi i una noia, estableixen una mena de lluita de forces a través de l’escriptura en un quadern —suposadament, el que es publicita. Així, quan la noia escriu en el seu quadern, el got que hi ha sobre la taula del noi es mou sobtadament i s’aboca sobre els papers que estaven damunt la taula. En resposta a aquesta acció, el noi escriu en el seu quadern i seguidament la noia és arrossegada —sense que en aquesta acció hi actuï cap element físic— fins a xocar amb una vitrina, que es trenca, i caure a terra. Ràpidament, la noia torna a escriure en el seu quadern, fet que provoca que el noi s’incendiï i diverses llums explotin. Responent a aquesta acció, el noi intenta escriure novament en el seu quadern, però la mina del llapis es trenca. Es veu com es mou la llum de sostre que hi ha penjada sobre el seu cap, la qual el noi mira amb cara d’espant. La noia tanca el seu quadern i marxa.

Una veu en off masculina diu: “Descobreix el poder dels Quaderns Oxford. Molt més que quaderns”, expressions que apareixen, també, sobreimpressionades a la pantalla.

En cap moment de l’anunci, les persones que hi apareixen presenten cap tipus de dany físic.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 29 de setembre de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació considerant que les imatges que es mostren a l’anunci són clarament irreals i inimitables i, en conseqüència, no poden induir a comportaments violents.

5. El Consell acorda comunicar aquesta decisió a la persona interessada. 

Barcelona, 29 de setembre de 2004

El president

Francesc Codina i Castillo

